
Bonyhádi középiskolások felgyorsulási képességének és gyorsaságának longitudinális vizsgálata

2010 őszén végzett keresztmetszeti vizsgálatomban már sort kerítettem a felgyorsulási képesség és gyorsaság felmérésére 60 méteres síkfutás teszttel (időeredmények 20 és 60 méteren, mérőműszer segítségével). Nemek és korosztályok közötti eltéréseket vizsgáltam a gimnázium 4 évfolyamán.
Jelenlegi vizsgálatom célja, hogy a kutatást folytassam, valamint egy hosszmetszeti vizsgálat keretein belül összehasonlítsam a felgyorsulási képesség és gyorsaság fejlődését a középiskolás korosztályban. A vonatkozó irodalom tanulmányozása során a gyorsaság különböző fajtáit, fejlesztésének szenzitív időszakait és a mozgásgyorsaság fejlődését vizsgáltam. Az irodalmi áttekintés, valamint saját megfigyeléseim alapján az alábbi hipotéziseket fogalmaztam meg:
H1. Feltételezem, hogy az általam vizsgált periódusban fejlődést tapasztalok a felgyorsulási képesség tekintetében a fiúk és a lányok esetében is.
H2. Feltételezem, hogy az általam vizsgált periódusban fejlődést tapasztalok mindkét nemnél a gyorsaság tekintetében.
Kutatásom a bonyhádi Petőfi Sándor Evangélikus Gimnáziumban, 391 tanuló bevonásával végeztem. 1993-1996-os születésű tanulók vettek részt a vizsgálatban, 10. évfolyamtól 12. évfolyamig. A hosszmetszeti vizsgálat során az első évfolyamot nem mértem fel, mert nem vettek részt az előző felmérésben, valamint a már leérettségizett végzős osztályt sem tudtam felmérni. A tesztek eredményeit egy infrasugaras elven működő mérőműszerrel rögzítettem, ezáltal kiküszöbölhetők az emberi, kézi mérésből adódó pontatlanságok.
Az adatok feldolgozása SPSS 18.0 szoftverrel történt. A normalitás vizsgálatok eredményei szerint a minta adatai eltérnek a normál, Gauss-eloszlástól, így az adatfeldolgozás nem-paraméteres tesztekkel valósult meg. A vizsgálat során a tanulók felgyorsulási képességének és gyorsaságának fejlődését a Wilcoxon-próbával elemeztem (egymintás t-próba nem parametrikus megfelelője). Az elvégzett tesztek alapján mindkét esetben szignifikáns különbség mutatkozott a három évfolyam két felmérésének időeredményei között. Kutatásom eredményei kimutatják, hogy jelentős mértékben javult a tanulók felgyorsulási képessége és sprintgyorsasága az adott periódusban, és alátámasztják azt az állítást, miszerint a középiskolás korosztálynál a gyorsaság fejlesztésében szenzitív időszakok figyelhetők meg.

